

**Proračun bolj ambiciozen od gospodarske rasti**

17. 01. 2019

***Predstavljen rebalans državnega proračuna prinaša rast odhodkov za 530 mio EUR glede na leto 2018, pri čemer je ocena prihodnje gospodarske rasti nižja, kot je bila v 2018.***

Evropska komisija je že novembra 2018 ugotovila, da bi lahko proračunski načrt Slovenije znatno odstopal od doseganja poti srednjeročno uravnoteženega proračuna. Zato se je naša država znašla v skupini držav, kot so Belgija, Francija in Portugalska. To izhaja predvsem iz bolj optimistične napovedi vladnih služb o gospodarski rasti za leti 2018 in 2019. Za leto 2019 tako vlada ocenjuje 3,7-odstotno rast, Analitika GZS 3,5-odstotno, Evropska komisija pa le 3,3-odstotno rast. Višja vladna projekcija seveda pomeni, da je rebalans proračuna pripravljen na bolj optimistični predpostavki o rasti davčnih prilivov, ki jih država namenja tudi višjim odhodkom.

**Manjša rast izvoza ni dobro znamenje za naprej**

Fiskalni svet je v svoji objavi 10. januarja jasno zapisal, da se ugodna javnofinančna gibanja nadaljujejo, vendar se nekateri strukturni kazalniki slabšajo. Dejstvo je, da prehajamo v fazo poslovnega cikla, ki ga spremljajo manj ugodna gibanja v izvozu. To narekuje večjo previdnosti pri vodenju fiskalne politike ter sprejem potrebnih ukrepov, ki bodo resno naslovili dolgoročne izzive. Ne smemo pozabiti, da je bil visok presežek državnega proračuna v enajstih mesecih lani v veliki meri posledica enkratnih dejavnikov. Pri pripravi rebalansa za leto 2019 to dejstvo ni bilo upoštevano, zlasti ne pri oblikovanju politik s trajnim vplivom na višino izdatkov. Evropska komisija je tako izpostavila, da je zdajšnji pokojninski sistem dolgoročno nevzdržen.

**Današnja nizka raven brezposelnosti ni nujno trajna pridobitev**

Slovenska stopnja anketne brezposelnosti je po zadnjih podatkih znašala 5,1 %, kar je 2,8 odstotne točke (oz. 35 %) manj kot v območju evra in je najnižja po letu 2009. Večja zaposlenost in rast plač že nekaj let spodbudno prispevata k rasti potrošnje, kar krepi prilive iz različnih vrst davkov in prispevkov. Ker je ta stopnja nižja od dolgoročnega povprečja (7,9 %), si država težko obeta, da bo raven davčnih prilivov ostala na enako visokih ravneh, kot so danes. Trgovinske vojne, gospodarski nacionalizem, krajšanje vrednostih verig ter veliki strukturni premiki v avtomobilski verigi (elektrifikacija) bodo na srednji rok vplivali na pešanje gospodarske rasti v celotnem območju evra, kar utegne sčasoma vplivati tudi na ponovno povišanje stopnje brezposelnosti v Sloveniji. Ob tem je treba upoštevati že sedanjo kadrovsko vrzel, ki se bo sčasoma najverjetneje še povečala zaradi neskladja med razpoložljivimi in zahtevanimi bodočimi kompetencami zaposlenih.

**Višja stopnja negotovosti v svetovnem gospodarstvu**

Stopnja negotovosti se je v zadnjih treh mesecih močno povečala pri naših ključnih trgovinskih partnericah (Nemčija, Francija, Italija), ki sicer še vedno poročajo o gospodarski aktivnosti, ki je nad dolgoletnim povprečjem. Njihov pričakovani poslovni položaj pa se zaradi padca novih naročil precej slabša. Zato ocenjujemo, da napovedan presežek državnega proračuna v letu 2019 (0,3 % BDP) ni zadostno zagotovilo, da javnofinančni primanjkljaj ne bil presegel 3 % v času nižje ali celo negativne gospodarske rasti. Ključna težava so pomanjkljive zakonske podlage, ki onemogočajo učinkovit prihodnji odziv nosilcev javnih financ v primeru izpada načrtovanih javnofinančnih prilivov. Zato se povečuje verjetnost prepoznih in arbitrarnih ukrepov v prihodnosti, ki bi ustvarili negotovo razpoloženje med potrošniki in gospodarstvom. Posledično bi to pomenilo dodatno krčenje domače porabe ter s tem javnofinančnih prilivov. Zujf je vplival na znižanje razpoloženja v domačem gospodarstvu predvsem zato, ker je bil v času sprejetja prepozen in nepredvidljiv. Ne toliko zaradi skromnih varčevalnih ukrepov.

